**Ökoiskola – Beszámoló**

**2022/2023. I. félév**

Iskolánk a 2020/2021-es tanévben másodszor nyerte el az ÖKOISKOLA címet. Amennyiben a következő 3 évben megfelelő színvonalon folytatjuk az ehhez kapcsolódó tevékenységeinket, továbbra is ökoiskola lehetünk.

Az ökoiskola szemlélet fontosnak tartja, hogy az iskolás korosztály sajátos, korcsoportjának megfelelő élményekre és tapasztalatokra építő, azaz tevékenységorientált környezeti és fenntarthatóságra nevelésben részesüljön.

ÖKOISKOLA-ként mindennapjainkat meghatározza a környezettudatos nevelés, környezetünk és élőhelyünk tudatos védelme, gondozása, az egészséges életmódra való igény kialakítása.

Iskolánk öko jellegű tevékenységei kapcsolódnak a település fenntarthatóság-központú településfejlesztési koncepciójához. Munkánkat támogatja a település Önkormányzata, a Szülői Munkaközösség, civil szervezetek, cégek, magánvállalkozók is.

Minden évben munkatervet készítünk a tanév során megvalósítandó programokról.

2020 szeptemberétől megkezdődött a diákönkormányzati munkaterv elkészítése „zöld” szempontok és az öko-munkaterv figyelembe vételével, valamint speciális szakkörök szervezése.

Folyamatos feladat a tanévben osztályfőnöki órákon környezetvédelmi témák feldolgozása, továbbá az osztálytermek díszítése évszakok szerint. További feladat volt az Öko- faliújság elkészítése és annak folyamatos frissítése. Megszerveztük az energia- tisztaság őrjáratot és továbbra is folyik az osztályok közötti tisztasági verseny is „a hónap osztálya” cím elnyeréséért.

Novemberben és januárban kerékpár-túrát tettek tanulóink a Kobolya-tóra, ahol megfigyelték az őszi erdő szépségeit és terméseket gyűjtöttek.

Részvétel a Világ Legnagyobb Tanórája projektben.

Minden tanteremben vannak virágok, növények elhelyezve. Egész évben ápoljuk az osztályokban elhelyezett cserepes virágokat.

Kiemelt helyet foglal el a szelektív hulladékgyűjtés népszerűsítése is. A Takarítási Világnap alkalmából osztályonként szelektív szemétgyűjtést végeztünk a közterületeken.

A Magyar Diáksport Napján 2023 métert futottak tanulóink.

Októberben az Állatok Világnapja alkalmából mesemondó versenyt rendeztünk, amelyeken állatmeséket hallgattunk a versenyzőktől.

Papírgyűjtésre is sorkerült az ősz folyamán, ami nagyon népszerű diákjaink körében.

Az egészséges életmódra nevelés is fontos feladatunk. Ezért novemberben Egészségnapot rendeztünk az iskolában.

Márton nap alkalmából alsó tagozatos diákjainkkal a falunkat körbe kerülve gyalogtúráztunk a focipályára, majd vissza az iskolához. A felső tagozatos diákjaink a Dunáig túráztak.

A téli időszakban nagy hangsúlyt kap a madárvédelem, madáretetés. Novemberben a technika órákon madáretetőket készítettek tanulóink, melyeket az iskola környékén el is helyeztünk és folyamatosan etetjük a madarakat.

Az Európai Hulladékcsökkentési Hét ( nov. 20-28-ig ) egy minden év november utolsó hetében megrendezésre kerülő kezdeményezés. Ennek keretében lelkes önkéntesek saját akcióötleteiket megvalósítva hívják fel a figyelmet a hulladék keletkezés megelőzésének, a keletkezett mennyiség csökkentésének, a termékek újrahasználatának, valamint az anyagok újrahasznosításának fontosságára. Ebben a tanévben elektronikai hulladékot gyűjtöttünk a szülők segítségével. Valamint A „Göncölj a Földért!” ruhagyűjtési akciót hirdettünk, mely az újrahasznosítás mellett, jótékonysági célokat is szolgált. Mindkét akciónk nagy lelkesedést váltott ki, nagyon jól sikerült!

Az újrahasznosítást kicsiben is kipróbáltuk. Kakaós és tejes dobozokat gyűjtöttük össze és ezekbe Luca napon földet és magot ( búzát ) szórtunk. Ez volt a Luca napi búzavetés. További ápolgatás után szépen kizöldült a búza.

Decemberben újrahasznosítható anyagokból karácsonyi dekorációt és öko díszeket készítettünk. Igyekszünk, hogy környezetkímélők legyenek a rendezvényeink, a szülők is partnerek ebben.

Januárban séta alkalmával figyeltük meg a téli erdőt. Tavasszal iskolánk környékét virágosítjuk.

A világnapok közül minden évben megünnepeljük a Föld és a Víz világnapját.

Szeretném megköszönni a szülőknek, gyerekeknek, munkatársaknak és kollégáknak minden segítségüket, hogy valóban működő ökoiskola lehetünk.

Géderlak, 2023. január 30.

Szabadi Orsolya

Ökoiskolai munkacsoport vezetője